
Naslov: Premalo poznan a zanimiv Bohor

Napoved za  voditelja:

V tokratni sobotni reportaži vas vabimo, da obiščete Bohor, slikovito pogorje, ki se dviga nad Senovim in predstavlja južno meje Kozjanskega. Pogorje tvori več vrhov, med njimi je tudi najvišji posavski vrh Veliki Javornik, ki je visok 1024 metrov, najbolj znana in obiskana pa je koča na Bohorju. Čeprav Bohor v zadnjih letih domačini množično obiskujejo, tako pohodniki kot kolesarji in drugi, pa je verjetno med ostalimi Slovenci manj poznan, čeprav je slikovit in na svojih pobočjih skriva marsikaj.

T- Z Bohorja: GORAN ROVAN /
X- Snemalec in montažer: Jože Grajžl /

Najbolj poznana in obiskana je seveda Koča na Bohorju, ta stoji pod 925 metrov visokim Plešivcem, ki ga domačini imenujejo Špic hrib. Prvi lovsko-planinski dom je bil postavljen leta 1939, med drugo svetovno vojno je bil požgan, potem pa so kočo planinci v 50. letih postavili na novo in pred 30. leti še dozidali in postopoma uredili.

T- HINKO URŠIČ /
X- Predsednik Planinskega društva Bohor Senovo /

»Koča ima nekje 40 prenočišč, s tem, če smo v novem delu je bolj posodobljena, tako da imamo sobe, kjer imajo 4, 3, 2 ležišči, v starem delu so pa skupne spalnice, dve. Sedaj želimo kočo še mal posodobiti glede na to, da se spreminja tudi zakonodaja. Prvo kar moramo narediti je, da uredimo čistilno napravo.«

Koča je odprta vse dni v tednu, razen ponedeljka in ima zdaj novo oskrbnico.

T- RENATA ZIDARIČ /
X- nova oskrbnica koče na Bohorju /

»Prevzeli smo lani v sedmem mesecu. Z obiskom smo zadovoljni. Trudimo se pač, da bi še razvijal dalje ponudbo. Nudimo tradicionalne jedi, jedi na žlico. Sprejemamo pa tudi večje skupine do 50 ljudi, po prednaročilu.«

Pogorje Bohorja je zanimivo skozi vse leto, saj obiskovalcem ponuja marsikaj.

T- TONE PETROVIČ /
X- Turistično društvo Senovo /

»Štirje slapovi so tu, potem geološko je Bohor zanimiv zaradi tektonskih premikov, zdrsov, prelomov, so različni spodmoli, jame. Posebnost Bohorja je zdele, bo že kmalu jarica, to je tista, to je prva, prva rastlina v bistvu, ki poleg zvončkov in pa trobentic požene. Je endem tu na našem koncu.«

Za jarico pri nas kar 60 let nismo vedeli, da še vedno raste. Na Bohor je mogoče priti iz številnih smeri in po mnogih poteh. Zadnja leta so te vse bolj obljudene, saj so planinci pripravili akcijo Prijatelji Bohorja. In zakaj ga pohodniki zdaj obiskujejo skozi vse leto?

T- BOŠTJAN COLARIČ /
X- Prijatelj Bohorja /

»Ker je veliko raznolikih poti, vsaj ene šest po katerih jest hodim, pa probam it čimvečkrat, vsaj 50 krat na leto. Vas je takih veliko? Jest sem bolj med tistimi, ki gredo manjkrat, mislim da je velik takih, ki gredo še večkrat, tud 300 krat, 360 krat mislim, da.«

T- JOŽE JUH /
X- Prijatelj Bohorja /

»No, jest hodim zaradi sebe, pa tud prijazno osebje na Bohorju, vzponov pa že mam v osmih letih 1320.«

T- ZLATA JUH /
X- Prijateljica Bohorja /

»To že hodmo gor zdele par let, smo v penzijonu. Tako da, prijetno je gor, no. Lepe poti so in prijetno društvo. V glavnem družimo se, ne.«

Ker nekaterim ni bilo dovolj, da so bili na Bohorju podnevi, so se pred leti odločili, da vsak mesec ob polni luni opravijo še nočni pohod.

T- BOŽO KOSALEC /
X- Vodja pohodnikov ob polni luni /

»Zdele trenutno nas nekje pride od med 30, 40 do 50. lahko pa rečem, da prvo oz. drugo leto je bla pa udeležba največja kar je lah bla zabeležena tule gor, 160 ljudi na nočnem pohodu.«

Planinci pripravljajo na Bohorju tudi vrsto prireditev. Najbolj znana in obiskana je Jezikova nedelja, pripravljajo pa še kostanjevo nedeljo, Bohorsko noč ter Valentinove in druge pohode. To pogorje pa je zanimivo tudi za kolesarje.

T- JOŽE ŽUPANC /
X- pohodnik in gorski kolesar /

»Veliko različnih poti, po glavni cesti, veliko za gorske kolesarje, približno 6 do 7 različnih poti preko off road, malo manj off road, iz smeri Kozjega, Lesičnega, Senovega, čez Ložce, tako da zares zanimiv.«

Tudi lovci radi pridejo v bohorske gozdove in planote, nekateri se nanj povzpnejo celo s konji, zadnje čase pa tudi s štirikolesniki. Domačini se obiskovalcev ne branijo, saj jim ti popestrijo življenje. 

T- ROBI UMEK /
X- domačin z Bohorja /

»Bohor je za nas taka super točka. Radi prihajate? Radi, vsak dan skor, peš, tako da je kar super. Kaj pa za domačine pomeni? Tud oni se vsi radi vračajo gor in peš in z avti pridejo, koker kol.«

Vsekakor je Bohor s svojimi številnimi planinskimi potmi, lepim razgledom, prijetno klimo, neokrnjeno naravo, bogato floro in favno ter pestro geološko sestavo nadvse zanimiv za marsikoga. Zato ni čudno, da se mnogi, ko enkrat pridejo, nanj ponovno vračajo in vsakič doživijo kaj novega.

